Vermeende plaasaanvaller aangekeer(Argieffoto ter illustrasie: Pexels) ’n Plaaswerker is Donderdag in hegtenis geneem in verband met die aanval op die 62-jarige Beminde Jacobs verlede Maandag op die plaas Straussfontein in die Trompsburg-distrik in die Vrystaat. Die 39-jarige verdagte sal Maandag in die plaaslike landdroshof op aanklag van poging tot moord verskyn. AO Loraine Earle, polisiewoordvoerder, sê Jacobs het Maandag ongeveer 17:00 van die dorp by die plaas aangekom toe sy die verdagte glo in die huis betrap het. Die verdagte was na bewering besig om deur laaie in een van die vertrekke in die huis te krap. “Toe hy haar sien, het hy haar gegryp, gewurg en aangerand voordat hy van die toneel gevlug het. Die slagoffer is na ŉ hospitaal in Bloemfontein vir verdere behandeling geneem en ŉ saak van poging tot moord is geopen.” Volgens Earle is ŉ aktiveringsplan kort ná die aanval uitgevoer om die verdagte vas te trek. “Deur ŉ gesamentlike poging van ondersoekbeamptes van Trompsburg, Springfontein en Colesberg is die verdagte in die Colesberg-distrik in hegtenis geneem.”